|  |  |  |
| --- | --- | --- |
|  | **Magyar Köztisztviselők, Közalkalmazottak és Közszolgálati Dolgozók Szakszervezete (MKKSZ)**  **1146 Budapest, Abonyi u. 31.** | **Telefon: 338-4002**  **Telefax: 338-4271**  **E-mail:** [**mkksz@mkksz.org.hu**](mailto:mkksz@mkksz.org.hu)  **Internet:** [**www.mkksz.org.hu**](http://www.mkksz.org.hu)  **www.facebook.com/mkkszorg/** |

**ÉRDEKMÉRLEGELÉSI TESZT**

**a jogos érdek alapján történő adatkezelésre**

**A jelenléti ív használata**

**Érdekmérlegelési teszt készítésének kötelezettsége**

Az Európai általános adatvédelmi rendelet (GDPR) 6. cikk (1) bekezdés f) pontjával összhangban a személyes adatok kezelése jogszerű, ha az adatkezelés az adatkezelő jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé.

A 29. cikk szerinti adatvédelmi munkacsoport 6/2014. számú – a 95/46/EK irányelv 7. cikk f) pont szerinti jogszerű érdekek fogalmáról szóló – véleménye alapján az adatkezelőnek érdekmérlegelési tesztet végezni a jogos érdek alapján történő adatkezelés esetén. (NAIH 2016.11.15.) A 95/46/EK irányelv 7. cikk f) pontja lényegében azonos a GDPR. 6. cikk (1) bekezdés f) pontjával.

A GDPR által hatályon kívül helyezett 95/46/EK irányelv célkitűzései és elvei továbbra is érvényesek a GDPR 9. preambulum bekezdés szerint.

Az adatkezelőre hárul azon kötelezettség, hogy belső szabályzatban vagy más írásbeli módon dokumentumban kidolgozza e jogalap alkalmazásával végzett adatkezeléseit. Ezt erősíti meg a 29. cikk szerinti adatvédelmi munkacsoport 2/2017. irányelve, illetve a NAIH/2018/1031/H határozata is.

**Érdekmérlegelési teszt indokai**

Az **MKKSZ** (továbbiakban: Szervezet), mint adatkezelő a rendezvényein jelenléti ívet használ. Ezekre a rendezvényen megjelent személyek – ez az érintettek köre – vezetik rá személyes adataikat. Ezek az adatok legalább: név, lakcím, aláírás. Szükség szerint szerepelhet rajta munkahely, szervezet és e-mail cím is.

A rendezvényeken való megjelenés célja elérése érdekében feltétlenül szükséges a személyes adat kezelése, nem áll a Szervezet rendelkezésre más olyan megoldás, amelyek alkalmazásával személyes adatok kezelése nélkül megvalósítható a tervezett cél.

**Az adatkezelő Szervezet jogos érdekének meghatározása**

A Szervezet célja, hogy az általa szervezet rendezvényeken megjelenő tagok valós megjelenését igazolja. Ehhez elengedhetetlen egy hiteles bizonylat elkészítése. Ez a hiteles bizonylat a megjelentek által kitöltött és saját kezűleg aláírt dokumentum. Az így elkészült jelenléti ív megfelel egy teljes bizonyító erejű magánokiratnak. A polgári perrendtartásról szóló 2016. évi CXXX. tv. 352. § (1) a) pontja alapján teljes bizonyító erejű a magánokirat, ha a kiállító az okiratot saját kezűleg írta és aláírta, vagy a b) pont szerint két tanú igazolja aláírásával, neve és lakcíme megadásával, hogy a megjelent személy előttük azt saját aláírásának ismerte el. Egy jelenéti ív – melyen, ha legalább három név szerepel –csak ilyen igazolásokat tartalmaz, hiszen saját adatait mindenki aláírásával igazolja.

**Az adatkezelés szükségessége**

A Ptk. 3:75. § (1) bekezdése előírja, hogy a közgyűlésen (a Szervezet esetében a Választmányi ülés, kongresszus) megjelent tagokról jelenléti ívet kell készíteni, amelyen fel kell tüntetni a tag, valamint – ha az alapszabály a képviselő útján történő részvételt lehetővé teszi – képviselője nevét és lakóhelyét. Ezek az adatok alapvetők a jelenlévő személyek azonosításához. A jelenléti ívet a közgyűlés levezető elnöke és a jegyzőkönyvvezető aláírásával hitelesíti. Ebben az esetben az adatkezelés jogi alapja a GDPR 6. cikk (1) bekezdés c) pontja szerinti jogi kötelezettség teljesítése, miután törvényi kötelezettség.

A jelenléti ív vezetésének célja – esetenként – a határozatképesség igazolása, különösen akkor, ha a testület határozatokat hoz vagy – a választmányi ülésen, a kongresszuson – választás is történik. Csak ezzel igazolható a bejegyzett alapszabály szerinti jogszerű eljárás. A különböző határozathozatalnál a határozatképességet minden esetben vizsgálni kell, legyen az nyílt vagy titkos szavazás. A határozatképességet ebben az esetben rögzíti az emlékeztető vagy jegyzőkönyv, de ennek hiteles bizonylata a jelenléti ív. Az elnökség és a felügyelőbizottság megválasztásának valós igazolásához a bíróság részére a jegyzőkönyv mellé csatolni kell jelenléti ívet is, mint okiratot.

Minden más testület tanácskozásán – mivel azt törvény közvetlenül nem írja elő – a jelenléti ív használata a szakszervezet jogos érdeke, mivel a szakszervezet működésének szabályosságának csak így igazolható. Ekkor az adatkezelés alapja a GDPR 6. cikk (1) bekezdés f) pontja.

A jelenléti ív vezetésének másik célja, annak igazolása, hogy a rendezvényen felmerült költségek ténylegesen a megjelenő személyek számára kerültek felhasználásra, mert csak így lehet eleget tenni az elszámolási kötelezettségnek. Az adózási és a számviteli szabályoknak megfelelő bizonylata a jelenléti ív. A költségekkel való elszámolás minden gazdálkodó szervezet törvényes kötelezettsége. A közgyűlést kivéve, ahol a jelenléti ív vezetése törvényi kötelezettség, az egyéb testületi üléseken, rendezvényeken a Szervezet jogos érdeke, a GDPR 6. cikk (1) bekezdés f) pontja az adatkezelés alapja. Megállapítható, hogy a jelenléti ív vezetése megfelel a célhoz kötöttség elvének [GDPR. 5. cikk b) pont]

Az adattárolás határideje – esetenként – választás eredményének (legalább 5 év), a meghozott határozatok (esetenként több év), a rendezvény megtartásának igazolása illetve az adózási és számviteli szabályok (8 év) megszabta határidők. A Szervezet elnöksége köteles a közgyűlési (választmányi, kongresszusi) a jelenléti ívet az egyesület dokumentumai között elhelyezni és megőrizni [Ptk. 3:75. § (4) bekezdés]. Ennek határideje nincs ebben a törvényben meghatározva. A jelenléti ív – miután személyesen töltik ki a megjelentek és aláírják, – papíralapon készül. A tárolás módja is papíralapú, de digitalizálása is lehetséges.

**Az érintettek alapjogai, érdekei**

A GDPR alapelvi szinten rögzíti, hogy a természetes személyek személyes adatainak kezelésével összefüggő védelme alapvető jog [GDPR (1) preambulum-bekezdés]. Az Infotv. kifejezett célja az adatok kezelésére vonatkozó alapvető szabályok meghatározása annak érdekében, hogy a természetes személyek magánszféráját az adatkezelők tiszteletben tartsák (Infotv. 1. §). A Polgári Törvénykönyv külön nevesíti a magántitokhoz és a személyes adatok védelméhez való jogot (Ptk. 2:46. §). A személyes adattal visszaélést a Büntető Törvénykönyv is büntetni rendeli (Btk. 219. §). Fenti jogszabályok alapján az érintetteknek méltánylást érdemlő alapvető joga, hogy információs önrendelkezési jogát gyakorolhassa, és magánszféráját az adatkezelő tiszteletben tartsa. Bővebb információ az adatvédelmi szabályzatban található, mely a Szervezet irodájában, illetve a tisztségviselőknél valamint a Szervezet honlapján (www.mkksz.org.hu) megtalálható.

Az adatkezelés kedvező és kedvezőtlen hatásait vizsgálva, megállapítható, hogy – az adatvédelmi jogszabályok betartása mellett – az adatkezelésnek önmagában nincs kedvezőtlen hatása az érintettre nézve.

**Az érintett tájékoztatása az adatkezelésről**

A GDPR 13. cikk (1) bekezdésének d), illetőleg a 14. cikk (2) bekezdésének d) pontja szerint az érintettet, ha az adatkezelés a 6. cikk (1) bekezdésének f) pontján alapul, az adatkezelő jogos érdekeiről kell tájékoztatni. A jelenléti íven szerepel az adatkezelés jogalapjára vonatkozó tájékoztatás, ebből megfelelő információt kap a rendezvényen megjelent személy. Ez az érdekmérlegelési teszt az országos irodában megtalálható és az MKKSZ honlapján.

**Az adatokhoz való hozzáférés korlátozása**

Az érintett személyes adatainak megismerhetősége szigorúan azon tisztségviselők, munkavállalók számára lehetséges, akiknek munkájuk elvégzéséhez a személyes adatokra van szükségük. A részletes adatok csak akkor adathatók ki a bíróság részére, ha ezt az eljárás (bejegyzés) igényli. A jegyzőkönyvben – a testület jellegétől függően – csak a megjelent tag neve (esetleg tisztsége) szerepelhet, egyéb adatok nem.

A jelenléti ív biztonságos őrzése – zárható szekrényben való tárolása – a Szervezet felelőssége. A Szervezet minden tőle elvárható adatbiztonsági intézkedést foganatosít annak érdekében, hogy a kezelt személyes adatok ne kerülhessenek nyilvánosságra, továbbá azokhoz illetéktelen harmadik személyek ne férhessenek hozzá semmilyen módon. Ennek külön jelentősége van abból a szempontból, hogy az adatkezelés kierjed a GDPR 9. cikkében meghatározott személyes adatok különleges kategóriájának egyikére, a szakszervezeti tagságra utaló személyes adatra.

**A Szervezet alapvető érdekeivel, jogaival az érintett jogaival történő összevetése**

A Szervezet törvényes és szabályos működése, az alapszabályi előírások és a jelenléti ív számviteli bizonylatként való működése igen erősen indokolja a jelenléti ív vezetését, a megjelentek adatainak kezelését. Az érintettnek is érdeke ugyanakkor, hogy a rendezvények a Szervezet alapszabályának megfelelően folyjanak le, és hogy a Szervezet, mint gazdálkodó szervezet eleget tegyen a törvények általi kötelezettségének. Így összességében ezek erősebben jelennek meg, mint az érintett rendelkezése a megadott személyes adatai fölött. Az érintettnek él a helyesbítéshez való joga, kérésére hibás név, lakcím, egyéb adat javítása kötelező. Viszont a törlés joga, az elfeledtetés joga, a tiltakozás joga nem gyakorolható, mert ez ellentétes lenne a jelenléti ív vezetését megkövetelő jogszabályokkal és a Szervezet jogos érdekével.

**Az érdekmérlegelési teszt eredménye**

Az érdekmérlegelési teszt eredményeképpen megállapítható, hogy a GDPR 6. cikk (1) bekezdés c) (jogi kötelezettség) és f) pontjában (jogos érdek) meghatározott adatkezelési jogalap a jelenléti ív tekintetében az érintettek neve, lakcíme, aláírása és esetleg szervezete vagy munkahelye, e-mail címe vonatkozásban fennáll. A munkahely megadása jelzi az adott tagsági kör képviseletét, az e-mail cím a kapcsolattartás miatt lehet szükséges. Ezeknek az adatoknak a megadása önkéntes, a kezelés jogalapja a GDPR 6. cikk (1) bekezdés a) pontja.

A jelenléti ív célja érdekében a személyes adatok kezelése nélkülözhetetlen. Az érintett információs önrendelkezési joga bizonyos esetekben a szükséges és arányos módon korlátozható. Erre utal a GDPR (4) preambulum bekezdése, mely szerint „A személyes adatok védelméhez való jog nem abszolút jog, azt az arányosság elvével összhangban, a társadalomban betöltött szerepének függvényében kell figyelembe venni, egyensúlyban más alapvető jogokkal”. A fenti mérlegelés alapján megállapítható, hogy az jelenléti íven az adatkezelés szükséges és arányos, nem okoz indokolatlan beavatkozást az érintett magánszférájába.

Ez az érdekmérlegelési teszt megfelelően igazolja a jelenléti ív vezetésének szükségességét, ez megfelel az elszámoltathatóság elvének [GDPR 5. cikk (2) bekezdés].

2018. november 28-i változat módosítása 2020. április 4. napján történt.

(Dr. Marosi János – adatvédelmi tisztviselő)